Yɨ'ɨ̂ mɨsâ niî pe'tirãpɨre uúkũgɨ meheta weé'.
Yɨ'ɨ̂ besé'kãrãre masî'.
Õ'âkɨ̃hɨ yee kiti ohâka pũripɨ niîro nohota keoró wa'ârosa'.
A'tîro ohâ no'okaro niîwɨ:
“Yɨ'ɨ̂ me'ra ba'â duhimigɨ,
yɨ'ɨ̂ me'ra uâmi”,
niî ohâ no'okaro niîwɨ.
Yɨ'ɨ̂ mɨsâre werê yuugɨ weé'.
Tohô weérã yɨ'ɨ̂ niî'ke keoró wa'akã́,
a'tîro niîrãsa':
“Diakɨ̃hɨ́ta Õ'âkɨ̃hɨ o'ôo'kɨ niîpĩ”,
niîrãsa'.
Mɨsâre keoró werêgɨti.
Yɨ'ɨ̂ o'ôo'kãrã weresére tɨ'ó ẽho peórã,
yɨ'ɨ́ kẽ'rare ẽho peórãta weesamá.
Yɨ'ɨ̂re ẽho peórã,
yɨ'ɨ̂re o'ôo'kɨ kẽ'rare ẽho peósama,
niîwĩ Jesu.
Jesu ɨ̃sâre werêka be'ro ɨpɨ́tɨ bɨhâ wetiwĩ.
Tɨ'otá basiórota werêwĩ:
—Diakɨ̃hɨ́ta mɨsâre niîgɨti.
Ni'kɨ́ mɨsâ wa'teropɨ yɨ'ɨ̂re ĩ'yâ tu'tirãre o'ôgɨsami,
niîwĩ.
Kɨ̃ɨ̂ tohô niikã́ tɨ'órã,
ɨ̃sâ noaré tohô niîgɨ weetí?
niîrã,
mehô a'mêri ĩ'yâ duhikã'wɨ.
Yɨ'ɨ̂ João Jesu ma'igɨ́ kɨ̃ɨ̂ pɨ'to duhîwɨ.
Tohô weégɨ Simão Pedro Jesuré sẽrí yã'a dutigɨ yũû pu'uwĩ.
Yɨ'ɨ̂ kɨ̃ɨ̂ pɨ'toakã mu'rí wã'a,
kɨ̃ɨ̂re sẽrí yã'awɨ:
—Wiôgɨ,
noa nohó niîti kɨ̃ɨ̂a'?
Jesu yɨ'ɨ̂re niîwĩ:
—Yɨ'ɨ̂ pãú yosó o'o no'ogɨ niîgɨsami.
Kɨ̃ɨ̂ tohô niîka be'ro Simão makɨ Juda Iscariotere yosó o'owĩ.
Kɨ̃ɨ̂ tohô weéka be'ro wãtî Judare sãháakɨ niîwĩ.
Jesu kɨ̃ɨ̂re niîwĩ:
—Mɨ'ɨ̂ weeátehere weé bakeo'ya.
Ɨ̃sâ niî pe'tirã toopɨ́ ba'â duhirã,
kɨ̃ɨ̂ tohô niisére tɨ'o masítikãti.
Ni'karérã a'tîro wãkûwɨ:
“Juda kɨ̃ɨ̂ niyérure ko'tegɨ́ niî yuukã,
Jesu kɨ̃ɨ̂re apêye noho bosê nɨmɨkãhasere duu dutígɨ weeápĩ,
ou pahasé kɨorãre niyéru o'ô dutigɨ o'ô dutiapĩ”,
niîwɨ.
Juda kɨ̃ɨ̂ pãuré yẽ'êka be'ro ɨ̃sâ tiropɨ niî'kɨ wiháa wa'âwĩ.
Kɨ̃ɨ̂ wiháari kura yamîpɨ niîwɨ.
Juda wa'âka be'ro Jesu ɨ̃sâre niîwĩ:
—Ni'kâroakã yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨpɨre yɨ'ɨ̂ tutuasére ĩ'yó no'orosa'.
Õ'âkɨ̃hɨ tutuasé kẽ'ra yɨ'ɨ̂ me'rata ĩ'yó no'orosa'.
Yɨ'ɨ̂ Õ'âkɨ̃hɨ tutuasére ĩ'yokã́,
kɨ̃ɨ́ kẽ'ra yɨ'ɨ̂ tutuasére maatá ĩ'yogɨ́sami.
Yɨ'ɨ̂ me'rakãharã,
kã'ró mɨsâ me'ra niî tɨogɨsa'.
Mɨsâ yɨ'ɨ̂re a'mârãsa'.
Yɨ'ɨ̂ Judeu masare too dɨpóropɨre niî'karo nohota mɨsâre ni'kâroakã niîgɨti.
Yɨ'ɨ̂ wa'aátohopɨre mɨsâ wa'â masitisa'.
Mɨsâre apêye ma'má dutisé kũûgɨti.
Yɨ'ɨ̂ mɨsâre ma'iró nohota a'mêri ma'iyá.
Mɨsâ a'mêri ma'ikã́,
ãpêrã niî pe'tirã mɨsâre yɨ'ɨ̂ bu'erã́ niisére masîrãsama,
niîwĩ Jesu.
Simão Pedro kɨ̃ɨ̂re sẽrí yã'awĩ:
—Wiôgɨ,
no'opɨ́ wa'âgɨsari?
Jesu kɨ̃ɨ̂re niîwĩ:
—Ni'kâroakã yɨ'ɨ̂ wa'aátohopɨre mɨ'ɨ̂ wa'â masitisa'.
Be'ropɨ́ yɨ'ɨ̂re siru tuúgɨsa'.
Pedro kɨ̃ɨ̂re niîwĩ taha:
—Wiôgɨ,
de'ró weégɨ yɨ'ɨ̂ mɨ'ɨ̂ me'ra maatá wa'â masitisari?
Yɨ'ɨ́ kẽ'ra mɨ'ɨ̂ me'rata wẽrî masi'.
Jesu kɨ̃ɨ̂re niîwĩ:
—Niiróta yɨ'ɨ̂ me'ra wẽrî masiti?
Mɨ'ɨ̂re diakɨ̃hɨ́ta niîgɨti.
Kãrêkẽ' kɨ̃ɨ̂ uuátoho dɨporo yɨ'ɨ̂re i'tiáti “Kɨ̃ɨ̂re masí wee'”,
niîgɨsa',
niîwĩ Jesu.